[pic] | EUROOPA ÜHENDUSTE KOMISJON |

Brüssel 2.10.2007

KOM(2007) 561 lõplik

Ettepanek:

NÕUKOGU MÄÄRUS,

millega tunnistatakse kehtetuks nõukogu 13. juuni 2002. aasta määrusega (EÜ) nr 1050/2002 (Taiwanist pärinevate salvestatavate laserketaste impordi kohta) kehtestatud dumpinguvastased tollimaksud ja tehakse võimalikuks nende tagasimaksmine või vähendamine ning tunnistatakse kehtetuks nõukogu 2. juuni 2003. aasta määrusega (EÜ) nr 960/2003 (Indiast pärit salvestatavate laserketaste impordi kohta) kehtestatud tasakaalustavad tollimaksud, tehakse võimalikuks nende tagasimaksmine või vähendamine ja lõpetatakse nendega seotud menetlus

(komisjoni esitatud)

SELETUSKIRI

ETTEPANEKU TAUST |

Ettepaneku põhjused ja eesmärgid Käesolevas ettepanekus käsitletakse nõukogu 22. detsembri 1995. aasta määruse (EÜ) nr 384/96 (kaitse kohta dumpinguhinnaga impordi eest riikidest, mis ei ole Euroopa Ühenduse liikmed, edaspidi „dumpinguvastane algmäärus“; määrust on viimati muudetud nõukogu 21. detsembri 2005. aasta määrusega (EÜ) nr 2117/2005) ning nõukogu määruse (EÜ) nr 2026/97 (kaitse kohta subsideeritud impordi eest riikidest, mis ei ole Euroopa Ühenduse liikmed, edaspidi „subsiidiumidevastane algmäärus“; määrust on viimati muudetud nõukogu 8. märtsi 2004. aasta määrusega (EÜ) nr 461/2004) kohaldamist menetlustes, mis on seotud Taiwanist pärit salvestatavate laserketaste impordi suhtes kehtestatud dumpinguvastaste tollimaksudega ja Indiast pärit salvestatavate laserketaste impordi suhtes kehtestatud tasakaalustavate tollimaksudega. |

Üldine taust Käesolev ettepanek on seotud dumpinguvastase ja subsiidiumidevastase algmääruse rakendamisega ja tuleneb uurimisest, mis on korraldatud kooskõlas dumpinguvastases ja subsiidiumidevastases algmääruses sätestatud sisuliste ja menetlusnõuetega. |

Ettepaneku valdkonnas kehtivad õigusnormid Ettepaneku valdkonnas praegu kehtivad õigusnormid puuduvad. |

Kooskõla Euroopa Liidu muude tegevuspõhimõtete ja eesmärkidega Ei kohaldata. |

KONSULTEERIMINE HUVITATUD ISIKUTEGA JA MÕJU HINDAMINE |

Konsulteerimine huvitatud isikutega |

Menetlusega seotud huvitatud isikutele on dumpinguvastase ja subsiidiumidevastase algmääruse sätete kohaselt juba uurimise käigus antud võimalus oma huvisid kaitsta. |

Eksperdiarvamuste kogumine ja kasutamine |

Välisekspertide arvamusi ei olnud vaja kasutada. |

Mõju hindamine Käesolev ettepanek on dumpinguvastase algmääruse ja subsiidiumidevastase algmääruse rakendamise tulemus. Dumpinguvastases ja subsiidiumidevastases algmääruses ei ole ette nähtud üldist mõju hindamist, kuid nad sisaldavad hinnatavate tingimuste põhjalikku loetelu. |

ETTEPANEKU ÕIGUSLIK KÜLG |

Kavandatud meetmete kokkuvõte 22. märtsil 2007 teatas komisjon Euroopa Liidu Teatajas avaldatud teadaandes[1] Taiwanist pärit salvestatavate laserketaste impordi suhtes kohaldatavate dumpinguvastaste meetmete ja Indiast pärit salvestatavate laserketaste impordi suhtes kohaldatavate tasakaalustusmeetmete osalise vahepealse läbivaatamise algatamisest. Komisjoni algatusel toimunud läbivaatamiste käigus piirduti ühenduse huvide uurimisega. Lisatud komisjoni ettepanekus nõukogu määruse kohta on esitatud lõplikud järeldused seoses ühenduse huvidega. Liikmesriikidega konsulteeriti 6. septembril 2007 dumpinguvastase komitee ja subsiidiumidevastase komitee istungil. Enamik liikmesriike oli esitatud tegevuskava poolt. Nõukogule tehakse ettepanek võtta vastu lisatud määrus, mis tuleks avaldada Euroopa Liidu Teatajas niipea kui võimalik. |

Õiguslik alus Nõukogu 22. detsembri 1995. aasta määrus (EÜ) nr 384/96 kaitse kohta dumpinguhinnaga impordi eest riikidest, mis ei ole Euroopa Ühenduse liikmed (määrust on viimati muudetud nõukogu 21. detsembri 2005. aasta määrusega (EÜ) nr 2117/2005) ning nõukogu määrus (EÜ) nr 2026/97 kaitse kohta subsideeritud impordi eest riikidest, mis ei ole Euroopa Ühenduse liikmed (määrust on viimati muudetud nõukogu 8. märtsi 2004. aasta määrusega (EÜ) nr 461/2004). |

Subsidiaarsuse põhimõte Ettepanek tehakse ühenduse ainupädevusse kuuluvas valdkonnas. Subsidiaarsuse põhimõtet seetõttu ei kohaldata. |

Proportsionaalsuse põhimõte Ettepanek on proportsionaalsuse põhimõttega kooskõlas järgmistel põhjustel. |

Eespool nimetatud dumpinguvastases algmääruses ja subsiidiumidevastases algmääruses on kirjeldatud asjakohaseid meetmeid ning need ei võimalda teha riiklikke otsuseid. |

Ei kohaldata nõudmist, mille kohaselt ühenduse, liikmesriikide valitsuste, piirkondlike ja kohalike pädevate asutuste, ettevõtjate ja kodanike rahaline ja halduskoormus peab olema võimalikult väike ja saavutatava eesmärgiga proportsionaalne. |

Õigusakti valik |

Kavandatav õigusakt: määrus. |

Muud õigusaktid ei oleks asjakohased järgmis(t)el põhjus(t)el. Eespool nimetatud dumpinguvastases algmääruses ja subsiidiumidevastases algmääruses ei ole ette nähtud muid võimalusi. |

MÕJU EELARVELE |

Ettepanek mõjutab ühenduse eelarvet. Meetmed tunnistatakse kehtetuks tagasiulatuvalt. Tagasimaksmist või vähendamist tuleb taotleda riiklikelt tolliasutustelt kooskõlas ühenduse asjakohaste tollialaste õigusaktidega, |

1. Ettepanek:

NÕUKOGU MÄÄRUS,

millega tunnistatakse kehtetuks nõukogu 13. juuni 2002. aasta määrusega (EÜ) nr 1050/2002[2] (Taiwanist pärinevate salvestatavate laserketaste impordi kohta) kehtestatud dumpinguvastased tollimaksud ja tehakse võimalikuks nende tagasimaksmine või vähendamine ning tunnistatakse kehtetuks nõukogu 2. juuni 2003. aasta määrusega (EÜ) nr 960/2003[3] (Indiast pärit salvestatavate laserketaste impordi kohta) kehtestatud tasakaalustavad tollimaksud, tehakse võimalikuks nende tagasimaksmine või vähendamine ja lõpetatakse nendega seotud menetlus

EUROOPA LIIDU NÕUKOGU,

võttes arvesse Euroopa Ühenduse asutamislepingut;

võttes arvesse nõukogu 22. detsembri 1995. aasta määrust (EÜ) nr 384/96 kaitse kohta dumpinguhinnaga impordi eest riikidest, mis ei ole Euroopa Ühenduse liikmed [4] (edaspidi „dumpinguvastane algmäärus”), eriti selle artikli 11 lõiget 3,

võttes arvesse nõukogu määrust (EÜ) nr 2026/97 kaitse kohta subsideeritud impordi eest riikidest, mis ei ole Euroopa Ühenduse liikmed [5] (edaspidi „subsiidiumidevastane algmäärus“), eriti selle artiklit 19,

võttes arvesse komisjoni ettepanekut, mis on esitatud pärast konsulteerimist nõuandekomiteega,

ning arvestades järgmist:

A. MENETLUS

2. Jõusolevad meetmed, mille suhtes kohaldatakse läbivaatamist

3. Lõplikud dumpinguvastased tollimaksud Taiwanist pärit salvestatavate laserketaste impordile kehtestati 18. juunil 2002[6] (edaspidi „algne dumpinguvastane menetlus”). Tollimaksud olid vahemikus 17,7–38,5%. Kõnealused meetmed aegusid ipso iure 18. juunil 2007.[7]

4. Lõplikud tasakaalustavad tollimaksud Indiast pärit CD-R-ketaste impordile kehtestati 5. juunil 2003.[8] Tollimaksu suurus oli 7,3% (edaspidi „algne subsiidiumidevastane menetlus“).

5. Hiina Rahvavabariigist, Hongkongist ja Malaisiast pärit CD-R-ketaste importi käsitlevad varasemad uurimised

6. 3. novembri 2006. aasta otsusega 2006/753/EÜ lõpetas komisjon Hiina Rahvavabariigist (edaspidi „Hiina RV”), Hongkongist ja Malaisiast pärit salvestatavate laserketaste (edaspidi „CD-R-ketaste“) importi käsitleva dumpinguvastase menetluse ühenduse huvi puudumise tõttu meetmete kehtestamise vastu (edaspidi „lõpetamisotsus”)[9]. Otsuses järeldati, et ühenduse tootmisharu ei saa oma väikese turuosa tõttu tõenäoliselt meetmete kehtestamisest olulist kasu. Seetõttu peeti meetmete kehtestamist ebaproportsionaalseks, arvestades selle olulist negatiivset mõju importijatele, levitajatele, jaemüüjatele ja tarbijatele.

7. Läbivaatamise algatamine

8. Taiwanist pärit salvestatavate laserketaste impordi suhtes kohaldatavate dumpinguvastaste meetmete osalise vahepealse läbivaatamise ning Indiast pärit salvestatavate laserketaste impordi suhtes kohaldatavate tasakaalustusmeetmete osalise vahepealse läbivaatamise algatamisest teatati 22. märtsil 2007. aastal Euroopa Liidu Teatajas (edaspidi „algatamisteade”)[10].

9. Mõlemas komisjoni algatusel toimunud läbivaatamises piirduti ühenduse huvi uurimisega ja sooviti jõustada sellekohane otsus võimaluse korral tagasiulatuvalt alates 5. novembrist 2006, s.t lõpetamisotsuse jõustumise kuupäevast. Menetluse tõhustamiseks ühendati Taiwanist pärit CD-R-ketaste impordi suhtes kohaldatavate dumpinguvastaste tollimaksude ja Indiast pärit CD-R-ketaste impordi suhtes kohaldatavate tasakaalustavate tollimaksude läbivaatamised ühte uurimisse.

10. Nagu eespool nimetatud, aegusid Taiwanist pärit impordi suhtes kehtestatud dumpinguvastased meetmed 18. juunil 2007. Selle tulemusena lõpetati Taiwani käsitlev läbivaatamine. Ametlikult toimus see siiski kuni nimetatud kuupäevani ning komisjon kaalus eelkõige ajavahemikus 5. novembrist 2006 kuni 18. juunini 2007 tasutud tollimaksude tagasiulatuvalt kehtetuks tunnistamise küsimust.

11. Menetluse tõhustamiseks ja selleks, et tagada üldine kooskõla võetud meetmete vahel, ühendas komisjon käesolevas määruses mõlema läbivaatamise järeldused.

12. Menetlusega seotud isikud

13. Komisjon teatas menetluse algatamisest ametlikult ühenduse tootjatele, importijatele ja kasutajatele ning India ja Taiwani eksportijatele ja nende esindajatele. Kõikidele huvitatud isikutele anti võimalus esitada algatamisteates sätestatud aja jooksul oma kirjalikud seisukohad ja taotleda ärakuulamist. Kuna läbivaatamistel piirduti ühenduse huvi aspektiga, palus komisjon täita küsimustikud ainult ühenduses asuvatel isikutel, st ühenduse tootjatel, importijatel ja kasutajatel. Küsimustiku vastused saadi ühelt tootjalt, 14 importijalt ja 10 kasutajalt.

14. Lisaks sai komisjon kirja Euroopa CD-R-ketaste tootjate komiteelt (CECMA), kes esindas kaebuse esitajat esialgses dumpingu- ja subsiidiumivastases menetluses ning lõpetamisotsusega lõpetatud menetluses; samuti kirja lõpetamisotsuses märgitud äriühingu D endiselt esindajalt.

15. Peale selle esitasid komisjoni talitustele oma arvamused muud huvitatud isikud, eelkõige India eksportija levitajad ja tarnijad.

16. Komisjoni talitused analüüsisid nõuetekohaselt kõiki huvitatud isikute ettepanekuid ja väiteid. Arvestades ühenduse toodangu olukorda, on käesoleva läbivaatamise järeldused siiski piiratud ühenduse tootmisharu määratlemisega.

17. Uurimisperiood

18. Ühenduse huviga seotud asjaolude uurimine hõlmas ajavahemikku 1. jaanuarist 2006 kuni 31. detsembrini 2006 (edaspidi „uurimisperiood”). Ühenduse huvi suhtes asjakohaste suundumuste uurimine hõlmas ajavahemikku 1. jaanuarist 2003 kuni uurimisperioodi lõpuni (edaspidi „vaatlusalune periood”).

19. Vaatlusalune toode ja samasugune toode

20. Vaatlusalune toode

21. Vaatlusalune toode on Indiast pärit salvestatavad laserkettad (CD-R-kettad) (edaspidi „vaatlusalune toode”), mis kuuluvad praegu CN-koodi ex 8523 40 11 alla. CN-kood on esitatud ainult teadmiseks.

22. Sama Taiwanist pärit toode oli vaatluse all ajavahemikus 22. märtsist 2007, kui avaldati algatamisteade, kuni 18. juunini 2007, kui aegusid Taiwanist pärit CD-R-ketaste impordi suhtes kehtestatud dumpinguvastased tollimaksud.

23. Vaatlusalune toode on polükarbonaadist ketas, mis on kaetud värvikihi, peegeldava materjali kihi ja kaitsekihiga. Kuigi sellistele ketastele saab salvestada osade kaupa, ei saa salvestatud informatsiooni kustutada. Ketas on optiline andmekandja digitaalandmete või heli salvestamiseks.

24. CD-R-kettaid saab eristada salvestatud andmete liigi (andmete CD-R või muusika CD-R), salvestusmahu, peegeldava metallikihi ning selle järgi, kas CD-R-kettale on midagi trükitud või mitte. Eri tüüpi CD-R-kettad on sarnaste füüsiliste ja tehniliste omadustega ning neid kasutatakse samal eesmärgil. Seetõttu peetakse neid üheks tooteks.

25. Samasugune toode

26. Käesoleva menetluse raames ei esitatud ühtegi märkust, mis seaks kahtluse alla ühendusse imporditud või ühenduses toodetud CD-R-ketaste võrreldavuse. Sel põhjusel käsitletakse Indiast või Taiwanist pärit ja ühenduses toodetud CD-R-ketaste kõiki liike samasugustena dumpinguvastase algmääruse artikli 1 lõike 4 ja subsiidiumidevastase algmääruse artikli 1 lõike 5 tähenduses.

B. ÜHENDUSE TOODANG JA ÜHENDUSE TOOTMISHARU

1. Ühenduse toodang ja ühenduse tootmisharu lõpetamisotsusega lõpetatud menetluses

27. Kõnealuses menetluses (vt lõpetamisotsuse põhjendused 28 ning 58 jj) tegid komisjoni talitused kindlaks, et ühenduse toodang dumpinguvastase algmääruse artikli 4 lõike 1 tähenduses koosnes kümne tootja toodangust. Ainult ühte neist (Manufacturing Advanced Media, „MAM-E“) peeti ühenduse tootmisharu moodustavaks dumpinguvastase algmääruse artikli 4 lõike 1 ja artikli 5 lõike 4 tähenduses.

2. Ühenduse toodang ja ühenduse tootmisharu käesolevas menetluses

28. Ükski tootja, keda lõpetamisotsuse kohaselt peeti ühenduse tootmisharu moodustavaks, ei teinud käesoleva menetluse raames koostööd.

29. Lisaks sellele laekusid komisjonile tõendid selle kohta, et ainus lõpetamisotsusega lõppenud menetluses ühenduse tootmisharu moodustanud ettevõte likvideeriti. See leidis kinnitust ettevõtte endise esindaja kirjas. Komisjonile laekus ka kohtuotsuse koopia likvideerimismenetluse algatamise kohta, millega ettevõtte tegevus lõpetati. Komisjoni saadetud küsimustik tagastati märkusega „ liquidation judiciaire “.

30. Lisaks sellele ei esitanud Euroopa CD-R-ketaste tootjate komitee (CECMA) – kuigi ta teatas, et toetab jätkuvat meetmete kehtestamist – küsimustiku vastuseid ega tõendeid ühegi ühenduse tootja, st ühingu liikme nimel.

31. Teine äriühing (lõpetamisotsuses märgitud äriühing A) teavitas komisjoni, et ta on lõpetanud tootmise ühenduses.

32. Komisjonile laekus vastus ka (lõpetamisotsuses märgitud) äriühingult B. Äriühing ei esitanud tõendeid, mis oleksid vastuolus lõpetamisotsuses esitatud järeldustega selle kohta, et äriühing B ei kuulu ühenduse tootmisharu mõiste alla ning tema toodang tuleb edaspidi ühenduse toodangu määratlusest välja arvata (vt lõpetamisotsuse põhjendus 40).

33. Eeltoodu põhjal jõuti järeldusele, et ühenduse tootmisharu ei ole enam ning järelikult puudub ka ühenduse huvi.

C. TAGASIULATAV KOHALDAMINE

34. Eespool kirjeldatut arvesse võttes tuleb Taiwanist pärit salvestatavate laserketaste impordi suhtes kohaldatavad dumpinguvastased meetmed ja Indiast pärit salvestatavate laserketaste impordi suhtes kohaldatavad tasakaalustusmeetmed tunnistada kehtetuks tagasiulatavalt alates lõpetamisotsuse jõustumise kuupäevast.

35. Seega tuleb tagasi maksta Taiwanist pärit salvestatavate laserketaste impordi suhtes kehtestatud ja nõukogu 13. juuni 2002. aasta määruse (EÜ) nr 1050/2002 kohaselt tasutud või pangaarvele üle kantud lõplikud dumpinguvastased tollimaksud ning Indiast pärit salvestatavate laserketaste impordi suhtes kehtestatud ja nõukogu 2. juuni 2003. aasta määruse (EÜ) nr 960/2003 kohaselt tasutud või pangaarvele ülekantud lõplikud tasakaalustavad tollimaksud või neid vähendada nende toodete osas, mis lubati vabasse ringlusse alates 5. novembrist 2006.

36. Tagasimaksmist või vähendamist tuleb taotleda riiklikelt tolliasutustelt kooskõlas ühenduse asjakohaste tollialaste õigusaktidega,

ON VASTU VÕTNUD KÄESOLEVA MÄÄRUSE:

Artikkel 1

Käesolevaga tunnistatakse kehtetuks Taiwanist pärit salvestatavate laserketaste (CD-R-ketaste) impordi suhtes nõukogu 13. juuni 2002. aasta määrusega (EÜ) nr 1050/2002 kehtestatud dumpinguvastased tollimaksud ning Indiast pärit salvestatavate laserketaste (CD-R-ketaste) impordi suhtes nõukogu 2. juuni 2003. aasta määrusega (EÜ) nr 960/2003 kehtestatud tasakaalustavad tollimaksud.

Artikkel 2

Käesolevaga lõpetatakse subsiidiumidevastane menetlus Indiast pärit salvestatavate laserketaste (CD-R-ketaste) impordi suhtes.

Artikkel 3

Käesolev määrus jõustub järgmisel päeval pärast selle avaldamist Euroopa Liidu Teatajas .

Artiklit 1 kohaldatakse alates 5. novembrist 2006.

Käesolev määrus on tervikuna siduv ja vahetult kohaldatav kõikides liikmesriikides.

Brüssel,

Nõukogu nimel

eesistuja

[1] ELT C 66, 22.3.2007, lk 16.

[2] EÜT L 160, 18.6.2002, lk 2.

[3] ELT L 138, 5.6.2003, lk 1.

[4] EÜT L 56, 6.3.1996, lk 1. Määrust on viimati muudetud määrusega (EÜ) nr 2117/2005 (ELT L 340, 23.12.2005).

[5] EÜT L 288, 21.10.1997, lk 1; viimati muudetud määrusega (EÜ) nr 461/2004 (ELT L 77, 13.3.2004, lk 12).

[6] EÜT L 160, 18.6.2002, lk 2.

[7] ELT C 130, 12.6.2007, lk 17.

[8] ELT L 138, 5.6.2003, lk 1.

[9] ELT L 305, 4.11.2006, lk 15.

[10] ELT C 66, 22.3.2007, lk 16.